Eystein Sundal

Eystein Sundal (født 1948) er en norsk forretningsmann og politiker.

Han vokste opp på gården Lidarheim ved Alstadhaug kirke på Skogn. Foreldrene var Martin Sundal og Gunvor, født Hynne.

Han er utdannet siviløkonom fra BI. Han arbeidet i ti år ved Norske Skogs spon- og byggevaredivisjon. Han var senere disponent ved Hebos Interiør i Stjørdal, daglig leder i Prøven Bil i Verdal, banksjef i Fokus Bank i Verdal, daglig leder ved attføringsbedriften Innherred Produkter i Levanger og medeier i en bedrift innen helsesektoren.

I september 1998 ble Sundal ansatt som daglig leder i Berg Eiendom, som forvaltet Magneten kjøpesenter i Levanger, Badeland i Levanger og Skippy-senteret i Trondheim. Skippy-senteret ble solgt og Badeland avviklet, mens Magneten ble utvidet til et av Nord-Trøndelags største kjøpesentre. Sundal var daglig leder frem til 2013.

Sundal ble første gang innvalgt i Levanger kommunestyre i 1983, som representant for Høyre. I 1992 ble han foreslått som Høyres 1. kandidat til Stortinget fra Nord-Trøndelag ved stortingsvalget i 1993, men tapte i voteringen mot nominasjonskomiteens kandidat, Einar Skjervold.

Som ung spilte Sundal håndball for Skogn Idrettslag og fotball for Sportsklubben Nessegutten.

 Referanser 

Kategori:Norske bedriftsledere
Kategori:Norske bankfolk
Kategori:Høyre-politikere i Nord-Trøndelag
Kategori:Lokalpolitikere i Levanger
Kategori:Norske siviløkonomer fra BI
Kategori:Personer fra Levanger kommune
Kategori:Fødsler i 1948